**0046**

**Құдайдың еркіне сай мінажат ету**

***«Жаратқан Ие ізгі, басыңа қиындық түскен кезде Ол паналайтын қорғаның болады. Өзіне сенім артқандарды Ол жақыннан танып біледі.»***

***(Нақұм 1:7)***

Мінажат - бұл Құдайды өзіңіздің пайдаңызға пайдалану немесе Оны сіздің қалауыңызды орындау үшін қолдану құралы емес. Мінажатта біз бір нәрсе сұрап, оны алсақ та, бұл жай ғана өтініш пен жауап емес. Мінажат – бұл тек қана мұқтаж адамның көмек туралы айқайы емес. Бұл жай ғана сөйлесу, сіз бен Көктегі Әкеміздің арасындағы әңгіме. Алайда адамдармен сөйлескеніміз көбінесе үстірт және бос сөзге толы болып келеді, ал Көктегі Әкемізге мінажат ету өте жеке, терең және мағыналы болуы керек.

Мен мынандай қорытындыға келдім: мінажат - бұл менің мүддеме сәйкес Құдайдың еркін өзгерту емес, керісінше, менің еркімді, Көктегі Әкеміздің еркіне сәйкестендіру. Менің қалауым Құдайдың қалауымен сәйкес келген кезде ғана менің өмірімде өзгерістер болады, басқаша ештеңе болмас еді. Әрдайым Ұстазымен бірге жүретін Исаның он екі шәкіртінің бірі Жақия былай деп жазады: «Біз Оның еркіне сай бір нәрсе сұрасақ, Құдай тілегімізге құлақ салады деп нық сенеміз.» (1 Жохан 5:14).

Көп жағдайда сіз не үшін мінажат ету керектігін білесіз. Иса шәкірттеріне «күнделікті нанымызды бере гөр» деп, отбасымыз бен жеке өміріміздің қажеттіліктері үшін мінажат етуіміз керек екендігін үйреткен. Егер сіздің отбасыңызда біреу сенбеуші болса, сіз Құдайдан Оны қабылдауы үшін мінажат ете аласыз, өйткені, Киелі Кітапта, Құдай ешкімнің өлгенін қаламайды, бірақ барлық адамдардың тәубеге келуін қалайды деп жазылған. (Петірдің 2 хаты 3:9 қараңыз)

Алайда, Құдайдың еркі неде екенін білмейтін жағдайда не істеуге болады? Мінажат етіңіз. Менің сізге жақсы жаңалықтарым бар, досым. Олар Римдіктерге арнлаған хатта 8:26-да жазылған, онда Пауыл осы мәселені көтереді. Ол: «Сонымен қатар әлсіреген бізді Киелі Рух та қолдайды. Тәңір Иеден не тілейтінімізді дұрыстап білмесек те, Киелі Рухтың Өзі біз үшін өтініш етіп, сөзбен айта алмас ыңқыл, күрсінісімізді Оған жеткізеді.» - деп жазды.

Керемет! Сексен жасар анама қатерлі ісік диагнозы қойылғанда, Пауылдың сөздері мен үшін ерекше маңызды болды. Мен өзіме: «Мен оның сауығуы үшін мінажат етуім керек пе? Мүмкін, ол тезірек Көктегі Әкеме баруы үшін мінажат етуім керек пе? Немесе, өзінің айқыш ағашын қарыспай көтеруі үшін Құдайдың рақымын сұрауым керек пе?» - деген сұрақтар қойдым. Бірақ, мен, Құдайдың Өзінің берген уәдесіне сүйене отырып, осы жағдайда Оның Өз қалауынша әрекет етуін сұрадым!